Universis presentes litteras inspecturis, Bernardus, Dei gratia Anniciensis episcopus, salutem in Domino. Noverit universitas vestra quod vir venerabilis et religiosus [Guillelmus], Dei gratia abbas Cluniacensis, domum suam de Karrione, Palatinensis dyocesis, ad quem spectat institutio et destitutio prioris illius loci, religioso viro fratri Guidoni de Belna, monacho suo, nobis presentibus, regendam commisit. Dictus autem Guido juravit, tactis sacrosanctis euvangeliis, spontaneus quod dicto Guillelmo, abbati Cluniacensi, et successoribus suis abbatibus Cluniacum canonice intrantibus obediens erit et fidelis, et quod bona immobilia dicti prioratus vel pertinentiarum suarum non vendet, nec donabit, nec obligabit, nec alienabit, nec infeudabit, nec adscensabit, nec scienter aliquid faciet quod in prejudicium ordinis vel prioratus seu monasterii Cluniacensis vel abbatis debe[t] redumdare. Actum Lugduni, anno Domini Mº CCº XLº VIIIº, et cetera.